Drie vas ná moord op onnie, huishulpArgieffoto: SAPD/Facebook Drie verdagtes is in hegtenis geneem in verband met die moord op ŉ onderwyser en haar huiswerker van KwaZulu-Natal. Kol. Thembeka Mbele, woordvoerder van die polisie, het gesê Nonhlanhla Zondi (54) en haar huiswerker, Slindile Buthelezi (27), se liggame is Woensdag in ŉ suikerrietveld in die Maqongqo-gebied naby Pietermaritzburg gevind. Volgens Mbele is die oorledenes glo van Zondi se huis in Appelsbosch ontvoer voor hulle van waardevolle besittings, waaronder ŉ voertuig, beroof en toe verwurg is. “Voorlopige ondersoek het die polisie na Gauteng gelei waar Zondi se motor in Alexandra gevind is.” Mbele het gesê drie verdagtes, tussen 18 en 20 jaar oud, is in hegtenis geneem nadat van die ander gesteelde goedere ook in hul besit gevind is. Hulle is van die besit van gesteelde goedere aangekla en het in ŉ hof in Gauteng verskyn. Volgens Mbele is die verdagtes intussen na KwaZulu-Natal vervoer waar hulle in die Pietermaritzburg-landdroshof moet verskyn op aanklag van moord.